
Text rozhodnutia
Súd: Krajský súd Bratislava Spisová značka: 8Sd/29/2016 Identifikačné číslo súdneho spisu: 1016200351 Dátum vydania rozhodnutia: 24. 03. 2016 Meno a priezvisko sudcu, VSÚ: JUDr. Peter Pospech ECLI: ECLI:SK:KSBA:2016:1016200351.1 Uznesenie Krajský súd v Bratislave v právnej veci navrhovateľky: T. Y., T.. XX.XX.XXXX, H. Š. XXXX/X, XXX XX H., proti odporkyni: Sociálna poisťovňa - ústredie, Ul. 29. augusta č. 8, 813 63 Bratislava, o sirotský dôchodok, takto r o z h o d o l : Súd návrh o d m i e t a. Žiaden z účastníkov nemá právo na náhradu trov konania. o d ô v o d n e n i e : Navrhovateľka podala opravný prostriedok proti rozhodnutiu odporkyne číslo XXX XXX XXXX X - V. zo dňa 04.12.2015, ktorým bola jej synovi N. Y., T.. XX.XX.XXXX, zvýšená suma sirotského dôchodku od 01.01.2016 o pevnú sumu zvýšenia 0,60 Eur mesačne na sumu 161,50 Eur mesačne. Podaným opravným prostriedkom zo dňa 29.01.2016 navrhovateľka namietala výšku sirotského dôchodku. Podľa ust. § 250l ods. 1 Občianskeho súdneho poriadku (ďalej len "O.s.p.") podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa § 250p O.s.p. ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. Podľa § 20 O.s.p. každý môže pred súdom ako účastník samostatne konať (procesná spôsobilosť) v tom rozsahu, v akom má spôsobilosť vlastnými úkonmi nadobúdať práva a brať na seba povinnosti. Podľa § 8 ods. 1, 2 Občianskeho zákonníka spôsobilosť fyzickej osoby vlastnými právnymi úkonmi nadobúdať práva a brať na seba povinnosti (spôsobilosť na právne úkony) vzniká v plnom rozsahu plnoletosťou. Plnoletosť sa nadobúda dovŕšením osemnásteho roku. Z obsahu spisu súd zistil, že uvedené rozhodnutie bolo dané na expedíciu dňa 11.01.2016 a nebolo zasielané do vlastných rúk na doručenku, pretože nešlo o rozhodnutie, ktoré by bolo nutné doručiť do vlastných rúk (ust. § 212 ods. 3 zákona 461/2003 Z.z. o sociálnom poistení). Adresované bolo N. Y., nakoľko má procesnú spôsobilosť a navrhovateľka už nie je jeho zákonnou zástupkyňou tak, ako to bolo v čase rozhodovania o priznaní nároku na sirotský dôchodok. Pretože návrh - opravný prostriedok voči napadnutému rozhodnutiu odporkyne bol podaný neoprávnenou osobou, súd rozhodol tak, ako to je uvedené vo výrokovej časti tohto uznesenia. O náhrade trov konania súd rozhodol podľa § 146 ods. 1 písm. c/ O.s.p. v spojení s § 246c O.s.p. analogicky ako pri zastavení konania tak, že žiadnemu z účastníkov náhradu trov konania nepriznal. Poučenie: Proti tomuto uzneseniu je možné podať odvolanie do 15 dní odo dňa jeho doručenia na Krajskom súde v Bratislave, písomne, dvojmo.

